Umbezjur'

Umbezjur'  () om äivoččiden kazmusiden heim. Mülütadas Umbezjurižed-sugukundha. Heim kogoneb läz koumekümnes erikospäi (vn 2014 olendHeimon erikod Kunigazližiden botanižiden Kju-saduiden powo.science.kew.org-saital. , niiden kesken ühesatoštkümne kazdas Venäman evropižes palas), tetas niiden seičemes gibridas mugažo.

 Leviganduz 
Kazmusen erikod oma levitadud Pohjoižes mapoliškos, sen venon i tropižen vöiden sokhiš tahondoiš. Umbezjuren erased-se erikod oma introduciruidud Avstralijha i Udhe Zelandijha.

Umbezjured navettäs muiktoid, sodunuzid, no väghižid mahusid, erasti solačun polhe, hüvänke pidatuzmäranke. Kazmused sätas avaroid žomid vegetativižel äikerdoičendal. Žom harvneb aigan mändes. Vezoiden kaikiš suremb lugu šingotase vezištos 60..90 sm süvütte, sen ühtes kazmuz om seižui veden tazopindan vajehtusid vaste.

 Ümbrikirjutand 
Korged kazmuz, oleleb kahten metran kortte. Lehtesed oma pit'kad kaks'rivižed, ned oma lentanvuiččed oiktanke röunanke. Seikh lopiše tähkusenvuiččel änikusel kezakus. Änikusen üläpala om sätud burol mužikänikoil-pölükil, koričma alapala om sanktemb i kogoneb naižänikoišpäi-petkloišpäi. Küps plod om höunhenvuitte, semned lanktas maha tullein puhuil.

 Kävutand 
Levedlehtesižen i kaidlehtesižen umbezjuren jurištod mülütadas trahmalan läz 15 % i vauktušen 2 %. Tehtihe jauhod niišpäi 30 tuhad vozid tagaz völ, aigemba mi tähkkul'turoišpäi. Jauhtas da pašttas jurid Kavkazan regionas. Tehtas kofen vajehtint. Voib keitta norid änikoičijoid vezoid, niiden magu om asparagusan pojav, mugažo voib marinuida niid i söda salataks.

Ottas zelläks umbezjuren jurištod, lehtesid, änikoid i tähkusid.

 Valitud erikod 
 Typha angustifolia — Kaidlehtesine umbezjur', heimon tipine erik
 Typha caspica — Kaspijan umbezjur'
 Typha domingensis — Dominikanine umbezjur'
 Typha incana — Hahk umbezjur'
 Typha latifolia — Levedlehtesine umbezjur'
 Typha laxmannii — Laksmannan umbezjur'
 Typha minima — Madal umbezjur'
 Typha orientalis — Päivnouzmaine umbezjur'
 Typha przewalskii — Prževal'skijan umbezjur'
 Typha tzvelevii — Cvelövan umbezjur'

 Kacu mugažo 
 Rogohein

 Homaičendad 

Kategorii:Umbezjurižed
Kategorii:Kazmused kirjamišton mödhe
Kategorii:Heinäsižed kazmused
Kategorii:Sokazmused
Kategorii:Sömkazmused
Kategorii:Zell'kazmused